《题前给事陈行四读书室》
明代·王恭

给事先朝罢官日，拂袖还山坐虚室。牙牌角带厌羁縻，大布乌巾任閒逸。

邺侯架上五车书，玄宴床头万卷储。心中有悟即大笑，怀里无钱常澹如。

忆昨逢君领乡贡，何限居人走相送。南陌看花日几回，春闱得桂今成梦。

君家面面好林泉，莫把荣华记昔年。一瓢且醉山中月，数亩还收江上田。

江田潮满春苗绿，瓜地秋香橘林熟。古洞云龛鹤共行，石门沙岭僧同宿。

玉轴牙签半草堂，閒教子弟竞三场。经旬不出蟏蛸户，见月唯开薜荔房。

西风黄叶何萧瑟，镜里秋霜数茎白。壁间犹挂汾亭琴，扁上时看紫阳墨。

知君守道更忘贫，缃帙恒开绝四邻。垂帷闭户且安命，未必琴书付别人。

作者简介：王恭（1343-？），字安仲，长乐沙堤人。家贫，少游江湖间，中年隐居七岩山，为樵夫20多年，自号“皆山樵者”。善诗文，与高木秉、陈亮等诸文士唱和，名重一时。诗人王 曾为他作《皆山樵者传》。明永乐二年（1404年），年届六十岁的王恭以儒士荐为翰林待诏，敕修《永乐大典》。永乐五年，《永乐大典》修成，王恭试诗高第，授翰林典籍。不久，辞官返里。王恭作诗，才思敏捷，下笔千言立就，诗风多凄婉，隐喻颇深。为闽中十才子之一，著有《白云樵集》四卷，《草泽狂歌》五卷及《风台清啸》等。